Vinnu við útfærslu á styttingu vinnuvikunnar án launaskerðingar hjá vaktavinnufólki hélt áfram í húsnæði ríkissáttasemjara alla helgina . Verkinu miðaði hraðar áfram en áður en niðurstaða er ekki í sjónmáli . Krafan um styttingu vinnuvikunnar án launaskerðingar er ein af stærstu kröfum BSRB í kjarasamningsviðræðunum . Þegar hefur náðst áfangi með samkomulagi um útfærslu á styttingu vinnuvikunnar í dagvinnu en eftir stendur útfærsla hjá vaktavinnufólki . Kjarasamningar þorra aðildarfélaga bandalagsins hafa verið lausir frá því í byrjun apríl 2019 og mikillar óþreyju farið að gæta hjá forystu og félagsmönnum vegna þess hversu lengi samningar hafa dregist . Nú munu fulltrúar BSRB og viðsemjendur bandalagsins á fundum helgarinnar hitta sitt bakland og fara yfir stöðuna eftir fundartörnina . Næsta fundarlota um styttingu vinnuvikunnar mun hefjast á fimmtudag og líklegt að unnið verði að útfærslu út næstu helgi . Samhliða verður unnið að öðrum stórum málum sem enn er ósamið um , svo sem jöfnun launa milli markaða og launaþróunartryggingu . Þá þurfa aðildarfélögin að ræða launahækkanir , en umboðið til að ræða um launaliðinn er hjá hverju félagi fyrir sig , ekki á sameiginlegu borði BSRB . Fyrir helgi bárust fréttir af því að Félag íslenskra flugumferðarstjóra , eitt af aðildarfélögum BSRB , hafi undirritað kjarasamning við Samtök atvinnulífsins fyrir hönd Isavia . Samningar félagsins höfðu verið lausir frá því í upphafi árs 2019 og gildir nýr samningur út árið 2020 . Samningurinn verður nú kynntur félagsmönnum og í kjölfarið borinn undir atkvæði félagsmanna . Samstaðan hefur verið besta vopn launafólks í gegnum árin og hefur verið lykillinn að flestum þeim kjarabótum sem opinberir starfsmenn telja sjálfsagðar í dag . Launaliðurinn er ekki á sameiginlegu borði BSRB heldur verður hann ræddur í samningum einstakra aðildarfélaga , og því lítill sem enginn skriður kominn á þær viðræður .